Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 05.11.2021

**Αρ. Πρωτ.:**  1425

ΠΡΟΣ: κ. Ζ. Μακρή, Υφυπουργό Παιδείας και Θρησκευμάτων

**ΚΟΙΝ: «Πίνακας Αποδεκτών»**

ΘΕΜΑ: «Άμεση κάλυψη θέσεων εκπαιδευτικού και βοηθητικού προσωπικού στο ΕΝ.Ε.Ε.ΓΥ.-Λ. Ζακύνθου**»**

**Κυρία Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας, σας μεταφέρουμε τη διαμαρτυρία του Συλλόγου Γονέων και Κηδεμόνων Μαθητών/Μαθητριών του ΕΝ.Ε.Ε.ΓΥ.-Λ. Ζακύνθου σχετικά με τις ελλείψεις σε εκπαιδευτικό και βοηθητικό προσωπικό στο ΕΝ.Ε.Ε.ΓΥ.-Λ. Ζακύνθου και ζητάμε την άμεση παρέμβασή σας για την κάλυψη των θέσεων.

Όπως επισημαίνει και ο Σύλλογος Γονέων και Κηδεμόνων Μαθητών/Μαθητριών του ΕΝ.Ε.Ε.ΓΥ.-Λ. Ζακύνθου, υπάρχουν λειτουργικά κενά στο εκπαιδευτικό και βοηθητικό προσωπικό στο σχολείο, τα οποία έχουν αποτυπωθεί από τη Διευθύντριά του, ως εξής:

- Βρεφονηπιοκόμος ΠΕ 87.09 (22 ώρες)

- Πληροφορικής ΠΕ 86 (11 ώρες)

- Τεχνολόγος ΠΕ 82 (11 ώρες)

- Αγγλικών ΠΕ 06 (10 ώρες)

- Καλλιτεχνικών ΠΕ 08 (4 ώρες)

- Θρησκευτικών ΠΕ 01 (5 ώρες)

- Οικονομίας ΠΕ 80 (4 ώρες)

- Αισθητικός ΠΕ 87.03 (5 ώρες)

- Νοσηλευτής ΠΕ 87.02 (3 ώρες)

Αξίζει να σημειώσουμε ότι οι ελλείψεις σε εκπαιδευτικό και βοηθητικό προσωπικό, ειδικά αυτή την περίοδο της πανδημίας, οδηγούν σε συνωστισμό μαθητών με βαριές αναπηρίες, με ότι αυτό συνεπάγεται για την υγεία και για την ασφάλειά τους, αλλά και για την ποιοτική εκπαίδευση, η οποία πρέπει να τους διασφαλίζεται από την πολιτεία και τους πολιτειακούς θεσμούς, όπως επιτάσσει και η Διεθνής Σύμβαση του ΟΗΕ για τα Δικαιώματα των Ατόμων με Αναπηρία.

**Κυρία Υφυπουργέ,**

Ως εκ τούτου απευθυνόμαστε σε εσάς και ζητάμε την επίλυση του εν λόγω θέματος, μέσω της κάλυψης των κενών θέσεων του ΕΝ.Ε.Ε.ΓΥ.-Λ. Ζακύνθου σε εκπαιδευτικό και βοηθητικό προσωπικό, προκειμένου να επιτευχθεί η απρόσκοπτη συμμετοχή στην εκπαίδευση με συνθήκες ασφάλειας και αξιοπρέπειας των μαθητών που φοιτούν σε αυτό, χωρίς εμπόδια και αποκλεισμούς, όπως πρέπει να διασφαλίζει ένα σύγχρονο δημόσιο σχολείο.

Σας ευχαριστούμε εκ των προτέρων και αναμένουμε τις άμεσες ενέργειές σας και την ενημέρωσή μας επ’ αυτών.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Υπουργό Παιδείας και Θρησκευμάτων, κ. Ν. Κεραμέως
* Γ. Γ. Α’βάθμιας, Β’βάθμιας Εκπαίδευσης και Ειδικής Αγωγής, κ. Α. Κόπτση
* Δ/νση Ειδικής Αγωγής, κ. Ζυμβρακάκη
* Δ/νση Β/βάθμιας Εκπ/σης Ζακύνθου
* ΕΝ.Ε.Ε.ΓΥ.-Λ. Ζακύνθου
* Σύλλογο Γονέων και Κηδεμόνων μαθητών/τριών ΕΝ.Ε.Ε.ΓΥ.-Λ. Ζακύνθου
* Σωματείο ΑμεΑ Ζακύνθου ¨Οι Ποπολάροι¨
* Π.Ο.Σ.Γ.Κ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |